મને સમજાવવા માટે દામુભાઈએ ચોખવટ સાથે કહ્યું કે તે ‘ઇન્ડિયન નૅશનલ થિયેટર’ એટલે કે આઇએનટી સાથે સંકળાયેલા છે. આઇએનટી નામની આ સંસ્થા વિશે કદાચ આજની નવી પેઢીને બહુ ખબર નહીં હોય, પણ એક સમયે આ સંસ્થા કલાકારો શોધવાનું, કલાકારોને પ્લૅટફૉર્મ આપવાનું અને કલાકારમાં રહેલા હીરાને પાસા પાડવાનું કામ કરતી. નૃત્ય, સંગીત, નાટ્યપ્રવૃત્તિ કરતી આ સંસ્થામાં દામુભાઈ તેમના અંતિમ શ્વાસ સુધી જનરલ સેક્રેટરી તરીકે ફરજ બજાવતા રહ્યા. માર્ચ ૨૦૦૨માં તેમનો દેહાંત થયો ત્યાં સુધી તેમણે નવા કલાકારોને પ્રોત્સાહન આપવાનું કામ કર્યું. મુંબઈ અને દેશના અઢળક કલાકારો એવું કહી શકે કે અમે દામુભાઈના કારણે આજે આ સ્તરે પહોંચ્યા છીએ.